ད་ལོའི་ས་ཡོམ་དོན་རྐྱེན་བྱུང་སྐབས་སུ་ཡང་རྒྱ་དམག་གིས་རོགས་སྐྱོར་མ་སླེབས་པའི་སྔོན་ཏེ་ས་ཡོམ་དོན་རྐྱེན་བྱུང་ནས་ཆུ་ཚོད་བཞི་ཡི་རྗེས་སུ་གྲ་བ་ཚོས་ས་གནས་སུ་འབྱོར་ནས་གསོན་པོ་ཉེན་སྐྱོབ་ཆེད་ཁམ་ཁྱིམ་ཞིག་རོ་བསྔོགས་པ་དང་།གཤིན་པོ་དུར་འཇུག་ད་དུང་སྡོད་གུར་དང་བཟའ་ཆས་སོགས་ཀྱི་རོགས་སྐྱོར་བྱས་འགོ་འཛུགས་འདུག།རྒྱ་ཡི་དམག་མི་ཡིས་རོགས་སྐྱོར་སླེབས་རྗེས་སུ་ཡང་ཉེན་ཁ་ཅན་ཡོད་ཚད་གྲ་བ་རྣམས་ཀྱིས་རང་སྲོག་ལའང་འཛེམ་མེད་ཀྱི་ཐོག་ནས་རོགས་སྐྱོར་བྱས་ཡོད།གྲ་བ་ཚོས་གསར་འགོད་པའི་དྲི་བ་ལ་ལན་འདེབས་བྱེད་དུས་ང་ཚོ་ནི་ནང་པ་སངས་རྒྱས་པའི་རྗེས་འཇུག་པ་ཡིན་པས་གཞན་ལ་ཕན་པ་སྒྲུབ་པ་ནི་སངས་རྒྱས་པའི་ཆོས་ཀྱི་སྙིང་པོ་རེད་ཟེར་བ་དང།ཡང་ཤ་ཁྲག་གཅིག་པའི་སྤུན་ཟླ་ཡིན་པས་ཁོ་ཚོར་ཉེན་ཁ་ཡོང་དུས་ང་ཚོས་རོགས་པ་མ་བྱེད་ན་སུ་ཡིས་བྱས་ཟེར་བ་སོགས་ཀྱི་སྐད་ཆའི་ཟ་དང་ཟུར་ནས་བྱང་ཆུབ་སེམས་དཔའི་ཕོ་ཉ་ཡིན་དང་།རྒྱལ་གཅེས་ཀྱི་དམག་མི་ཞིག་ཡིན་པའི་རྣམ་པ་གསལ་སྟོན་བྱས་ཡོད།གསར་འགྱུར་ཁག་ནས་གནས་ཚུལ་སྤེལ་པ་ལྟར་ས་ཡོམ་གནོད་སྐྱོན་ཐེབས་སའི་ས་གནས་སུ་སྤྲུལ་སྐུ་བརྒྱ་ལྷག་དང་གྲ་བ་ཁྲི་གཅིག་ལྷག་རོགས་རམ་དུ་འབྱོར་ཡོད་ཚུལ་འདུག་ལ།ད་དུང་རྒྱ་མིས་བཀག་འགོག་མ་བྱས་ན་ས་ཁུལ་གཞན་ནས་གྲ་བ་མང་པོ་ཉེན་སྐྱོབ་ཏུ་ཡོང་ནས་གྲ་བའི་གྲངས་འབོར་དེ་ལས་མང་པ་ཆགས་ངེས་ཡིན་འདུག།ད་དུང་བོད་ཀྱི་ས་གནས་མང་པོར་དགོན་སྡེ་དག་གིས་སྣེ་ཁྲིད་ནས་ཞལ་འདེབས་བསྡུ་རུབ་དང་གྲ་བ་རྣམས་ཉེན་སྐྱོབ་ཀྱི་ཆེད་དུ་མངགས་པ་སོགས་བྱས་ཡོད།ད་ཐེངས་གྲ་བས་རོགས་སྐྱོར་དེ་མ་སླེབས་ན་རྒྱ་དམག་གིས་རོགས་སྐྱོར་་བྱས་ནས་བོད་མི་སེམས་པ་་འགུག་ཐབས་དང་།རྒྱལ་སྤྱི་ཡི་སྒང་ལ་རྒྱ་ཡི་ངོ་གདོང་རྫུན་མ་གཅིག་སྒྲིག་འདོད་ན་ཡོད་ན་ཡང་གྲ་བས་དམག་ཁྲུག་བསླངས་འདིས་བོད་མི་སེམས་་པ་རྒྱ་ཡི་ལག་ཏུ་ཤོར་བཅུག་མེད་པ་མ་ཟད།ངོ་གདོང་རྫུན་མ་དེ་ཡང་གཏོར་ཐུབ་པ་བྱུང་ཡོད།